Kongresi amerikan shqyrton përsëri çështjen e imigracionit
Vitin e kaluar, reforma u miratua nga Senati, por u kundërshtua nga Dhoma e Përfaqësuesve
Sekretari i Sigurisë Kombëtare Majkëll Çertof thotë se nisma e administratës së presidentit Bush për të shtuar sigurimin përgjatë kufirit jugor të Amerikës ka shënuar rezultate në ndalimin e imigracionit të paligjshëm nga Meksika dhe vende të tjera. Zoti Çertof i tha Komisionit juridik të Senatit se kontrolli i efektshëm i kufirit është hapi i parë kritik për të parandaluar imigracionin e paligjshëm. Ai tha se administrata e presidentit Bush kërkon të punojë me kongresin e kontrolluar tani nga demokratët për të miratuar një reformë të gjithanshme imigracioni. Por senatorët e të dyja partive thonë se legjislacioni mbi imigracionin nuk ka të ngjarë të jetë i suksesshëm në se ligjvënësit nuk bien dakort mbi mënyrën si të hedhin dritë mbi miliona punëtorë pa dokumenta që fshihen në vend. Shumë republikanë dhe disa demokratë janë të shqetësuar se reforma e imigracionit do t’u japë amnesti imigrantëve të paligjshëm dhe do të shkaktojë një dyndje të punëtorëve të huaj në vend. Senatori Arlen Spektër është anëtar me peshë në komisionin juridik. Vitin e kaluar, presidenti Bush mbështeti legjislacionin për reformën e imigracionit që u miratua nga senati, por u kundërshtua nga Dhoma e Përfaqësuesve. Kryetari demokrat i Komisionit juridik të Senatit, Patrik Lehi tha se administrata e presidentit Bush duhet të bëjë më shumë për të demonstruar publikisht mbështetjen e saj për ndalimin e imigracionit. Tani po shqyrtohen disa masa, përfshi një program për punëtorë të përkohshëm, ligje më të rrepta për punësimin e imigrantëve dhe hartimin e një rruge drejt shtetësisë amerikane për imigrantët e paligjshëm. //ze//